คลังตั้งศูนย์ปฏิบัติการ เร่งรัดงบตำบล 5 ล้าน
กรมบัญชีกลางตั้งศูนย์ปฏิบัติการขึ้น ที่สำนักงานคลังจังหวัดทั่วประเทศ เพื่อให้คำปรึกษาและอำนวยความสะดวก
14 พ.ย. 2558

โดย...ทีมข่าวการเงินโพสต์ทูเดย์
กรมบัญชีกลางตั้งศูนย์ปฏิบัติการขึ้น ที่สำนักงานคลังจังหวัดทั่วประเทศ เพื่อให้คำปรึกษาและอำนวยความสะดวกในการจัดซื้อจัดจ้างแก่จังหวัดและอำเภอ เพื่อให้การเบิกจ่ายงบโครงการขนาดเล็กไม่เกิน 1 ล้านบาท โดยเฉพาะงบส่งเสริมความเป็นอยู่ระดับตำบล 5 ล้านบาท หรืองบตำบลละ 5 ล้านบาท เสร็จสิ้นภายในวันที่ 31 ม.ค. 2559 
มนัส แจ่มเวหา อธิบดีกรมบัญชีกลาง เปิดเผยว่า กระบวนการดังกล่าวเพื่อเร่งรัดการลงทุนขนาดเล็ก โดยเฉพาะงบตำบลละ 5 ล้านบาท ตามที่ อภิศักดิ์ ตันติวรวงศ์ รมว.คลัง ได้มอบนโยบายให้กรมบัญชีกลางเร่งรัดติดตาม โดยการตั้งศูนย์ปฏิบัติดังกล่าวเพื่อเพิ่มความคล่องตัวในการดำเนินงาน โดยศูนย์ดังกล่าวจะมีเจ้าหน้าที่ประจำศูนย์ เพื่อให้คำปรึกษา แนะนำ ช่วยเหลือ และอำนวยความสะดวกแก่จังหวัดและอำเภอ กรณีที่มีปัญหาในการดำเนินกระบวนการจัดซื้อจัดจ้าง เพื่อให้เบิกจ่ายเงินได้แล้วเสร็จภายในวันที่ 31 ม.ค. 2559
ที่ผ่านมากรมบัญชีกลางได้ประชุม เพื่อติดตามความก้าวหน้าและรับฟังปัญหาอุปสรรคของการดำเนินงานตามมาตรการตำบลละ 5 ล้านบาท โดยมีคลังเขต 1-9 คลังจังหวัดทุกจังหวัดและหน่วยงานที่เกี่ยวข้องร่วมรับฟังและให้ข้อมูลมาตรการดังกล่าว พบว่า ได้มีการอนุมัติโครงการแล้ว 54,665 โครงการ หรือ 48% ของโครงการทั้งหมดที่มี 114,573 โครงการ โดยจังหวัดที่ได้รับอนุมัติโครงการและดำเนินการจัดซื้อจัดจ้างได้แล้วมี 2 จังหวัด คือ จ.ปัตตานี และนราธิวาส เบิกจ่ายแล้ว 1 จังหวัด ได้แก่ จ.สระแก้ว และมีเพียง 10 จังหวัด ที่ยังไม่ได้รับอนุมัติโครงการ
มนัส กล่าวว่า เพื่อกระตุ้นการดำเนินงานให้สอดคล้องกับมาตรการและสามารถเบิกจ่ายเงินได้ทันตามที่กำหนด กรมได้กำหนดแผนการปฏิบัติงาน โดยตนและผู้บริหารระดับสูง พร้อมคณะทำงานจะลงพื้นที่ติดตามความก้าวหน้า รับทราบปัญหาอุปสรรคในการดำเนินงาน และให้คำปรึกษาแนะนำแก่คลังจังหวัดต่างๆ ในเขต 1-9 พร้อมทั้งตรวจเยี่ยม เพื่อเป็นขวัญและกำลังใจให้เจ้าหน้าที่ที่ปฏิบัติงาน
นอกจากนี้ กรมบัญชีกลางยังได้ผ่อนคลายวิธีการจัดซื้อจัดจ้าง สำหรับการจัดหาพัสดุที่ดำเนินการในช่วงวันที่ 15 ก.ย. 2558-31 มี.ค. 2559 รวมทั้งได้กำหนดหลักเกณฑ์วิธี ปฏิบัติในการเบิกจ่ายเงินสำหรับโครงการตามมาตรการส่งเสริมความเป็นอยู่ระดับตำบลให้สำนักงานจังหวัดและอำเภอถือปฏิบัติ
วิเชียร จันทรโณทัย ผวจ.นครราชสีมา เปิดเผยว่า ได้กำหนดขั้นตอนการจัดซื้อจัดจ้างโครงการตำบลละ 5 ล้านบาท สำหรับโครงการที่ใช้งบประมาณต่ำกว่า 5 แสนบาท ซึ่งแม้จะใช้วิธีการตกลงราคาได้ แต่ก็จะให้ใช้วิธีการเสนอราคา เพื่อให้โครงการเกิดความเป็นธรรมและโปร่งใส
“จะตรวจสอบทุกโครงการอย่างเข้มงวด เพื่อให้เงินทุกบาททุกสตางค์ไม่รั่วไหล และสร้างประโยชน์ให้กับประชาชนอย่างเต็มที่ ทุกโครงการแม้จะใช้งบต่ำกว่า 5 แสนบาท ก็จะต้องจัดระบบให้มีการเสนอราคาขึ้นมาอย่างน้อย 4-5 ราย เพื่อให้เกิดการแข่งขันอย่างเป็นธรรม ไม่ใช้วิธีการไปตกลงราคากับผู้รับเหมา ป้องกันไม่ให้เกิดการฮั้วประมูลขึ้นภายหลังได้” วิเชียร กล่าว
สำหรับการติดตามผลการดำเนินการนั้น วิเชียร กล่าวว่า ได้ประสานกับสำนักงานป้องกันและปราบปรามการทุจริตแห่งชาติ (ป.ป.ช.) สำนักงานการตรวจเงินแผ่นดิน (สตง.) และหน่วยงานภาคเอกชน ลงพื้นที่ร่วมกับคณะกรรมการระดับจังหวัด ตรวจสอบทุกโครงการอย่างเข้มงวด โดยจะต้องติดป้ายประกาศโครงการในทุกตำบล ทุกอำเภอ เพื่อขอความร่วมมือองค์กรปกครองส่วนท้องถิ่น ผู้นำชุมชน และประชาชน ร่วมตรวจสอบด้วยอีกทาง